Csata a Vöröskeresztért: látványos rendezvényt tartottak Szarvason
135 évvel ezelőtt alakult a Magyar Vöröskereszt, ennek apropóján országszerte számos rendezvénnyel népszerűsítették a szervezet tevékenységét.
A Vöröskereszt Bács-Kiskun, Békés és Csongrád megyei szervezete vasárnap tartotta zárórendezvényét Szarvason, a Vízi Színházban. Kardos István, a Vöröskereszt főigazgatója az ünnepség megnyitóján elmondta, a szervezet hét alapelvet hirdet. Az ünnepségsorozat célja ezen alapelvek és a Vöröskereszt eddigi tevékenységének bemutatása hét régióban. A szarvasi rendezvény a véradás tevékenysége, valamint az emberiesség alapelve köré épült. Kardos István hozzátette, a véradás különösen fontos szerepet játszik a mozgalom életében, hiszen nagy kihívást jelent napi 1500 ember megszólítása, hogy segítsen a rászorulókon, a betegeken, a gyógyulásra vágyókon. Mint elmondta, hétköznapi hősök azok, akik akár szervezőként, akár véradóként segítik a munkájukat. Köszöntette a résztvevőket Babák Mihály, Szarvas város polgármestere is, aki megköszönte Kardos Istvánnak, hogy a szervezet ilyen kiválóan végzi a munkáját. Elmondta, a Békés megyei szervezet egy önzetlen, csodálatos csapat. – Segítő kezet nyújtani - ennél emberibb tett nincs a világon. Hálásak vagyunk a Vöröskeresztnek, bármikor szívesen látjuk őket városunkban – zárta szavait a polgármester.  Ezt követően a Békés Megyei Károlyi-Huszár és Honvéd Hagyom​​ányőrző és Kulturális Egyesület emléket állított a solferinoi csatának. A tikkasztó hőség dacára öltöttek katonaruhát, hogy bemutassák azt a véres ütközetet, mely arra ösztönözte Henri Dunan-t, hogy javaslatot tegyen egy segélyszervezet létrehozására. Ezen eszme nyomán alakult meg több mint 150 évvel ezelőtt a Vöröskereszt, a humanitárius mozgalomhoz pedig sorra csatlakozott több ország is, majd 1881-ben Magyarországon létrejött a Magyar Vöröskereszt. A vasárnapi szarvasi eseményen számos program fogadta az érdeklődőket. Egy véradó kamion várta azokat, kik önzetlenül karukat nyújtották, de kiállítások megtekintésére, interaktív játékok kipróbálására is lehetőség nyílt. Aki pedig megszeppent a véradástól, feloldódhatott a Dumaszínház esti előadásán, majd fáklyás felvonulással ért véget a nem mindennapi rendezvény.